Gary Ross

Gary Ross (født 3. november 1956 i Los Angeles i California) er en amerikansk filmregissør, produsent og manusforfatter.

Ross begynte karrieren som manusforfatter, og ble sammen med Anne Spielberg Oscar-nominert for beste originale manus for Big (1988) med Tom Hanks. Han fulgte opp med nok en Oscar-nominasjon for beste originale manus for Dave i 1993.

I 1998 kom regissørdebuten, med dramakomedien Pleasantville, som han også skrev selv. Filmen hadde Tobey Maguire og Reese Witherspoon i hovedrollene. Den fikk mye ros fra amerikanske anmeldere, og står med 86 % på Rotten Tomatoes.

Suksessen fortsatte i 2003, da han regisserte, skrev og produserte Seabiscuit, også det med Tobey Maguire i hovedrollen. Han mottok nok en Oscar-nominasjon, denne gang for beste bearbeidede manus, og filmen ble også nominert til beste film under Den 76. Oscar-utdelingen i 2004.

Etter det har han tatt en pause fra regissørstolen, men han skrev manuset til animasjonsfilmen Historien om Desperaux (2008). I 2012 returnerte han som regissør, med The Hunger Games. Han har også skrevet manuset selv, sammen med Billy Ray og Suzanne Collins (som også skrev romanen Dødslekene).

 Filmografi 
 The Free State of Jones (2016) – regissør, manusforfatter og produsent
 The Hunger Games (2012) – regissør og manusforfatter
 Historien om Desperaux (2008) – manusforfatter
 Seabiscuit (2003) – regissør, manusforfatter og produsent
 Pleasantville (1998) – regissør, manusforfatter og produsent
 Trial and Error (1997) – produsent
 Lassie (1994) – manusforfatter
 Dave (1993) – manusforfatter
 Mr. Baseball (1992) – manusforfatter
 Big (1988) – manusforfatter og medprodusent
 The Hitchhiker (1986) – manusforfatter (1 episode)

 Referanser 

 Eksterne lenker 


Kategori:Personer fra Los Angeles
Kategori:Filmprodusenter fra USA
Kategori:Manusforfattere fra USA
Kategori:Regissører fra USA